STEC รูดกว่า 2% นิวโลว์รอบ3เดือน โบรกฯชี้สบโอกาสเก็บสะสม ชูเป้า 32 บ. คาดกำไรปีนี้โตเด่น
STEC รูดกว่า 2% นิวโลว์รอบ 3 เดือน โบรกฯชี้สบโอกาสเก็บสะสม เคาะเป้า 32 บ. คาดกำไรปีนี้โตเด่น หลังทยอยรับรู้รายได้โครงการรถไฟฟ้า ล่าสุด ณ เวลา 15.01 น. อยู่ที่ 21.90 บาท ลบ 0.50 บาท หรือ 2.23% สูงสุดที่ 22.50 บาท ต่ำสุดที่ 21.80 บาท ด้วยมูลค่าซื้อขาย  282.41 ล้านบาท
20 ธ.ค. 2561

ผู้สื่อข่าวรายงานว่า ราคาหุ้น บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด(มหาชน) หรือ STEC ล่าสุด ณ เวลา 15.01 น. อยู่ที่ 21.90 บาท ลบ 0.50 บาท หรือ 2.23% สูงสุดที่ 22.50 บาท ต่ำสุดที่ 21.80 บาท ด้วยมูลค่าซื้อขาย  282.41 ล้านบาท

ทั้งนี้ ราคาหุ้น STEC ปรับตัวลงต่ำสุดในรอบ 3 เดือน นับตั้งแต่ราคาหุ้นอยู่ที่ระดับ 21.90 บาท เมื่อวันที่ 5 ก.ย.2561
ขณะที่ บล.โนมูระ พัฒนสิน ระบุในบทวิเคราะห์ ให้ราคาเป้าหมาย STEC ที่ 32 บาทต่อหุ้น โดยกำไรกลับสู่รอบขาขึ้นและดีกว่าที่ตลาดคาดมาตั้งแต่ไตรมาส 1/61 ถึงไตรมาส 3/61 และคาดยังดีต่อเนื่องในไตรมาส 4/61 คาดเพิ่มทั้งเมื่อเทียบจากปีก่อนและเมื่อเทียบจากไตรมาสก่อน จากเข้าสู่ช่วงส่งมอบงานภาครัฐมากขึ้น (รถไฟฟ้าส้ม ชมพู เหลือง) หนุนทั้งรายได้และ Margin ขณะเดียวกัน ยังมี Backlog ในระดับสูงมาก รองรับรายได้ถึงปี 2563
รวมทั้งยัง under own โดยซื้อขายเพียง P/BV  ปี 2562 ที่ 2.7 เท่า ยังเหมาะสมจากความสามารถในการทำกำไรสูง, ฐานะการเงินแข็งแกร่ง และมี Hidden value จากการถือ GULF 40 ล้านหุ้น @ทุน 45 บาท/หุ้น
นอกจากนี้ยังคาดมีความคืบหน้าเปิดประมูลรถไฟทางคู่เฟส 2 และรถไฟฟ้าสีม่วงใต้ ในช่วงไตรมาส 1/62 พร้อม Backlog Secure รายได้ไปถึงปี 2563 จึงมีฐานของกำไรที่มีเสถียรภาพที่สุดในกลุ่มรับเหมา ผนวกกับราคาหุ้นปรับตัวลงมากเป็นโอกาสเข้าสะสม